Semasa pemerintahan baginda, Anne lebih menyukai ahli politik Tory yang sederhana, yang lebih cenderung untuk berkongsi pandangan agama Anglikannya berbanding lawan mereka, Whig. Parti Whig bertambah kuat semasa Perang Warisan Sepanyol, sehingga tahun 1710 ketika Anne memecat kebanyakan mereka. Persahabatan eratnya dengan Sarah Churchill, Duchess dari Marlborough, menjadi keruh akibat perbezaan politik. Duchess kemudian membalas dendam dengan pernyataan yang mencemuh Ratu dalam memoirnya, yang diterima secara meluas oleh sejarawan sehingga Anne dinilai semula pada akhir abad ke-20.